Document ID: /roh_data/filtered/fineweb-2-filterrobots_roh.jsonl.gz/68677

«Nus vulain esser l’emprim chantun da la Svizra, che producescha tut sias victualias neutral al clima. Nus essan pertscherts che quai è ina visiun ambiziunada che nus avain. Quai n’è dentant betg mo ina sgnocca da reclama, quai è interess serius che nus persequitain», uschia Claudio Müller da la Rait da maschinas Grischun che maina il project.
Betg tuts che vulan pon sa participar
Radund 120 bains purils dal Grischun èn s'annunziads per il project. Da quels pon 50 bains purils da divers secturs e parts dal chantun sa participar al project.
Nus avain per exempel d'elavurar la grascha en cumpost, la dumonda è alura adina enfin che nus avain elavurà la grascha en cumpost, quantas emissiuns datti alura. Quai è insatge fitg interessant, chat jau, ch’ins po discutar en la gruppa. Quai è ina varianta. Suenter avain nus il pavel, cun pavlar datti la pussaivladad da reducir l’amoniac ed il metan, avant ch’el va ora sin il prà u en la puschinera.
Sustegn datti tant nà da las ideas sco era finanzialmain. Il mument è il project en la fasa da rimnar ideas. Fin il december da quest onn duain tut ils manaschis da pilot esser bilantschads.
Participà al project èn l’Uffizi d’agricultura e da geoinfurmaziun, l’Uniun purila grischuna, Bio Grischun, il Plantahof, la Rait da maschinas Grischun sco er la firma da cussegliaziun agrara Flury & Giuliani.